ஏழரைச் சனியினால் உண்டாகும் சிரமங்களை சமாளிக்கும் வகையில் இந்த குரு பெயர்ச்சி அமைந்திருப்பது சற்றே ஆறுதலைத் தருகிறது. வெற்றியைத் தரும் பதினொன்றாம் இடத்திற்கு குரு பகவான் வரவிருப்பது இறங்கிய காரியங்களில் நியாயமான முறையில் உங்களது வெற்றியைப் பதிவு செய்யும். நினைத்த காரியங்கள் நல்லபடியாக நடைபெறும். மனதினில் அதிக தன்னம்பிக்கையோடு செயல்படுவீர்கள். 10ம் இடமாகிய ஜீவன ஸ்தானத்தில் இது வரை குரு பகவான் சஞ்சரித்ததால் உங்களது உச்ச பட்ச உழைப்பினை வெளிப்படுத்தி வந்துள்ளீர்கள். இப்பொழுது அவர் உங்கள் ஜென்ம ராசிக்கு 11ம் இடமாகிய லாப ஸ்தானத்திற்கு வர உள்ளார். அதுவும் முயற்சியைக் குறிக்கும் 3ம் இடத்திற்கு அதிபதி லாபத்தினைத் தரும் 11ம் இடத்தில் அமர்வது மிகவும் விசேஷமான பலனைத் தரும். இதுநாள் வரை சிரமத்தினை சந்தித்து வந்த நீங்கள் அதற்கான லாபத்தை அடைய உள்ளீர்கள். உண்மையாக உழைத்ததற்கான பலன் தற்போது கிட்டும்.